CELEX: 62010CN0046
Language: fi
Date: 2010-01-28 00:00:00
Title: Asia C-46/10: Ennakkoratkaisupyyntö, jonka Højesteret (Tanska) on esittänyt 28.1.2010 — Viking Gas A/S v. BP Gas A/S

27.3.2010   
            
            
               FI
            
            
               Euroopan unionin virallinen lehti
            
            
               C 80/20
            
         Ennakkoratkaisupyyntö, jonka Højesteret (Tanska) on esittänyt 28.1.2010 — Viking Gas A/S v. BP Gas A/S
   (Asia C-46/10)
   2010/C 80/35
   Oikeudenkäyntikieli: tanska
   
      Ennakkoratkaisua pyytänyt tuomioistuin
   
   Højesteret
   
      Pääasian asianosaiset
   
   
      Kantaja: Viking Gas A/S
   
      Vastaaja: BP Gas A/S
   
      Ennakkoratkaisukysymykset
   
   
               1)
            
            
               Onko jäsenvaltioiden tavaramerkkilainsäädännön lähentämisestä 21.12.1988 annetun ensimmäisen neuvoston direktiivin 89/104/ETY (1) 5 artiklaa, luettuna yhdessä direktiivin 7 artiklan kanssa, tulkittava siten, että yritys B on syyllistynyt tavaramerkkiloukkaukseen täyttämällä ja myymällä kaasua kaasupulloissa, jotka ovat peräisin yrityksestä A, seuraavissa olosuhteissa:
               
                           1)
                        
                        
                           A myy kaasua niin sanotuissa komposiittipulloissa, joiden erityinen muoto on rekisteröity Tanskassa tavaramerkiksi, minkä lisäksi muoto on rekisteröity yhteisön tavaramerkiksi. A ei ole näiden muotoa koskevien tavaramerkkien haltija vaan sillä on yksinoikeuslisenssi niiden käyttöön Tanskassa, minkä lisäksi sillä on oikeus nostaa kanteita tavaramerkkiloukkauksista Tanskassa.
                        
                     
                           2)
                        
                        
                           Kun kuluttaja ostaa komposiittipullon ensimmäisen kerran A:n jälleenmyyjältä, se maksaa myös pullosta, josta tulee näin kuluttajan omaisuutta.
                        
                     
                           3)
                        
                        
                           A täyttää komposiittipulloja siten, että kun kuluttaja ostaa kaasua, A:n jällenmyyjä vaihtaa kuluttajan tyhjän komposiittipullon toiseen, A:n täyttämään pulloon.
                        
                     
                           4)
                        
                        
                           B:n liiketoimintaan kuuluu pullojen — mukaan lukien edellä 1 kohdassa tarkoitettujen muotoa koskevalla tavaramerkillä suojattujen komposiittipullojen — täyttäminen kaasulla siten, että kun kuluttaja ostaa kaasua, B:n kanssa yhteistyötä tekevä jälleenmyyjä vaihtaa kuluttajan tyhjän komposiittipullon toiseen, B:n täyttämään pulloon.
                        
                     
                           5)
                        
                        
                           Kun B täyttää kysymyksessä olevia komposiittipulloja kaasulla, se varustaa pullot tarralla, josta ilmenee, että B on täyttänyt pullon.
                        
                     
         
               2)
            
            
               Jos osoitetaan, että kuluttajat voivat yleisesti saada sellaisen käsityksen, että B:n ja A:n välillä on yhteys, onko tälle annettava merkitystä vastattaessa kysymykseen 1?
            
         
               3)
            
            
               Jos kysymykseen 1 vastataan kieltävästi, voiko toiseen lopputulokseen johtaa se, että komposiittipulloissa — joita kysymyksessä oleva muotoa koskeva tavaramerkki koskee — on edelleen B:n tarroista huolimatta näkyvillä (painettuna) A:n kuvio- ja/tai sanamerkki?
            
         
               4)
            
            
               Jos kysymykseen 1 tai 3 vastataan myöntävästi, voiko toiseen lopputulokseen johtaa sen osoittaminen, että A on sellaisten muuntyyppisten, A:n sana- ja/tai kuviomerkillä varustettujen pullojen osalta, joita muotoa koskeva tavaramerkki ei kata, monien vuosien ajan hyväksynyt — ja hyväksyy edelleen — sen, että muut yritykset täyttävät uudelleen näitä pulloja?
            
         
               5)
            
            
               Jos kysymykseen 1 tai 3 vastataan myöntävästi, voiko toiseen lopputulokseen johtaa se, että kuluttaja itse kääntyy suoraan B:n puoleen
               
                           a)
                        
                        
                           saadakseen kaasua ostaessaan vaihdettua tyhjän komposiittipullon toiseen, B:n täyttämään pulloon tai
                        
                     
                           b)
                        
                        
                           saadakseen täytettyä kaasulla mukanaan tuomansa komposiittipullon?
                        
                     
         
      (1)  EYVL L 40, s. 1.